Ramaphosa reageer dán op drankverbodPres. Cyril Ramaphosa. (Foto: Presidensie/Twitter) Pres. Cyril Ramaphosa het gesê hy sal teen die einde van die week op die Gautengse Drankforum se griefskrif rakende die drankverbod tydens die afsonderingstydperk reageer. Die staatsprokureur het in ŉ verklaring gesê Ramaphosa, die nasionale bevelraad en ander rolspelers vergader weer die week om spesifiek te praat oor die regering se program vir ekonomiese bystand. Die staatsprokureur voer verder aan dat die uitkomste van die vergadering heel moontlik ŉ invloed sal hê op die kwessies wat deur die forum geopper is. Ramaphosa het dus uitstel tot Vrydag gevra om op die griefskrif te reageer. Die Gautengse Drankforum het oor die naweek ŉ griefskrif aan Ramaphosa gestuur rakende die drankverbod tydens die afsonderingstydperk en het die president aanvanklik tot Dinsdag gegee om daarop te reageer. Volgens die forum tree hy namens nagenoeg 20 000 kleinsakeondernemings, hoofsaaklik sjebiens en tavernes in informele nedersettings, op. Die forum voer aan dat die drankverbod onredelik is en dat uitlatings deur senior lede van die kabinet daarop sinspeel dat die verbod eerder ander doelstellings voor oë het wat nie te doen het met die stryd teen Covid-19 nie. Daar word verder aangevoer dat die verbod ongrondwetlik is en dat die regulasies rakende die afsonderingstydperk ingestel is sonder die nodige konsultasie. Die forum het gesê hy sal die howe nader indien nie aan sy versoek gehoor gegee word om die drankverbod ter syde te stel nie. Die regering is ook reeds vroeër versoek om die verbod op die verkoop van sigarette tydens die afsonderingstydperk op te hef. British American Tobacco South Africa (Batsa) het gesê die verbod het alle onbedoelde gevolge soos dat rokers buite hul woonbuurte gaan soek na winkels wat bereid is om die verbod te ignoreer. Batsa meen die verbod sal ook onbedoeld bydra tot die onwettige handel van tabak aangesien rokers heel waarskynlik onwettige produkte gaan koop. “Ons doen ŉ beroep op die regering om die verbod op die verkoop van sigarette op te hef en die verkoop daarvan saam met ander noodsaaklike goedere wel toe te laat.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.